ड्रेस देख भड़कते लोग, कोच को मिलती धमकी, चप्पल पहन बर्फ में सीखती दांव-पेंच
कश्मीर के बांदीपोरा की एक लड़की ने पर्दे में रहकर मार्शल आर्ट सीखना शुरू किया तो लोगों ने विरोध किया। उसके पिता को भड़काया। कोच को धमकियां मिलीं। लेकिन, वह आगे बढ़ती गई। दैनिक भास्कर की ‘ये मैं हूं’ सीरीज में आज जानिए मार्शल आर्ट में माहिर सबाहत आफरीन की कहानी, खुद उनकी जुबानी
एक तरफ मीठे पानी की एशिया की सबसे बड़ी झील ‘वुलर’ तो दूसरी तरफ बर्फ से ढंकी हिमालय की चोटियां। इन्हीं के बीच बसा कश्मीर का बांदीपोरा जिला कभी आतंकवाद और नशे में जकड़े युवाओं की वजह से चर्चा में रहता था। भारत-पाकिस्तान नियंत्रण रेखा (LOC) से कुछ ही दूर मौजूद उसी बांदीपोरा की एक लड़की देश के लिए मेडल जीत रही है। पर्दे में रहकर उसने मार्शल आर्ट सीखना शुरू किया तो लोगों ने विरोध किया। उसके पिता को भड़काया। कोच को धमकियां मिलीं। लेकिन, वह आगे बढ़ती गई और इंटरनेशनल चैंपियन बनी।
दैनिक भास्कर की ‘ये मैं हूं’ सीरीज में आज जानिए मार्शल आर्ट में माहिर सबाहत आफरीन की कहानी, खुद उनकी जुबानी…
2013 से मैंने पर्दे में रहकर मार्शल आर्ट्स सीखना शुरू किया तो लोगों को यह बहुत नागवार गुजरा। लोग कहते-मैं हिजाब पहनकर क्यों खेलती हूं, तो कुछ को मेरा खेलना ही पसंद नहीं आ रहा था। तब मैं बमुश्किल 8 साल की थी, स्कूल के बाद शाम को एकेडमी जाती और मार्शल आर्ट वाली यूनिफॉर्म पहनकर ट्रेनिंग लेती। लेकिन, यह बात लोग हजम नहीं कर पा रहे थे कि एक लड़की ऐसे कपड़े पहनकर मार्शल आर्ट सीख रही है।
ये लोग मेरे घर आते और अब्बू को भी भड़काते कि एकेडमी अच्छी जगह नहीं है। वहां लड़कियों का जाना सेफ नहीं है। बेटी को घर पर बैठाओ। पढ़ने भेज रहे हो, इतना बहुत है। इन बातों का असर ऐसा हुआ कि अब्बू भी मेरे खिलाफ हो गए।
हॉकी प्लेयर रह चुकीं अम्मी ने नहीं टूटने दिया सपना
ऐसे हालात में अम्मी आगे आईं। वह खुद हॉकी खिलाड़ी थीं, लेकिन आगे नहीं खेल पाईं। इसलिए जब मैंने स्पोर्ट्स में जाने का फैसला किया तो उन्होंने मेरा साथ दिया, ताकि कहीं मेरा सपना भी अधूरा न रह जाए। जब भी कोई प्रतियोगिता होती, वह अब्बू को मनातीं, उनसे परमिशन लेतीं, फिर मुझे लेकर पहुंच जातीं। रोज एकेडमी भी लेकर भी वही आती-जातीं।
कोच को मिलती थी धमकी, वह न डरे और न रुके
मेरे कोच फैसल अली डार हैं। वह जम्मू कश्मीर के पहले व्यक्ति हैं, जिन्हें खेलों के लिए पद्मश्री सम्मान मिला। सोसायटी के इस प्रेशर से निकलने में उन्होंने मेरा बहुत साथ दिया। जब उन्होंने एकेडमी खोलकर ट्रेनिंग देनी शुरू की तो उन्हें भी डराया-धमकाया गया। कश्मीर के युवाओं को हिंसा और नशे से दूर रखने के लिए उन्होंने खेलों को माध्यम बनाया, जो कुछ लोगों को पसंद नहीं आया। लेकिन, न तो वे डरे और न ही अपनी मुहिम छोड़ी।
अब्बू ट्रेनिंग पर जाने से रोक देते, तो कोच घर आकर समझाते
कई बार अब्बू मुझे ट्रेनिंग पर जाने से रोक देते, तब फैसल सर आकर उन्हें मनाते। फिर अब्बू खुद एकेडमी आए। वहां बच्चों को सीखते और खेलते देखा। मैंने भी कई मेडल जीते। धीरे-धीरे अब्बू की सोच बदल गई। अब तो अम्मी से ज्यादा वह मेरा सपोर्ट करते हैं।
लोगों के लिए बोलना तो आसान है, लेकिन सच मैं ही जानती हूं कि कितनी मुश्किलों से जूझकर हम एकेडमी में ट्रेनिंग ले रहे हैं, ताकि देश के लिए मेडल जीत सकें।
चप्पल पहनकर ट्रेनिंग ली, 15 दिन में पूरा करते 3 महीने का प्रशिक्षण
जब मैंने एकेडमी जाना शुरू किया तो वहां कोई सुविधा नहीं थी। जूते, पैड तक नहीं थे। मैंने चप्पल पहनकर ट्रेनिंग ली और कई मेडल जीते। एक छोटे से शेड के नीचे जहां ट्रेनिंग लेते हैं, वहां बरसात में पानी भर जाता है। सारे खिलाड़ी खुद ही मैट उठाकर सफाई करते हैं, फिर सीखने में जुट जाते हैं।
सर्दियों में यहां इतनी बर्फ गिरती है कि पूरा शेड बर्फ में दब जाता है। 3-3 महीने हमारी ट्रेनिंग बंद रहती है। यही 3 महीने सबसे जरूरी होते हैं, क्योंकि उसके बाद ट्रायल और प्रतियोगिताओं का दौर शुरू हो जाता है। इसलिए बाकी देश-दुनिया के एथलीट ट्रेनिंग लेने में जुटे होते हैं। उनसे टक्कर लेने के लिए 3 महीने की ट्रेनिंग 15 दिन में पूरी करनी पड़ती है।
आगे पढ़ने से पहले स्टोरी से जुड़े पोल पर अपनी राय भी साझा करते चलें...
मैं सीनियर लेवल पर खेलने वाली जिले की इकलौती लड़की
मार्शल आर्ट्स की सीनियर कैटिगरी में खेलने वाली अपने जिले की मैं इकलौती लड़की हूं। यहां पर लड़कियों का घर से बाहर निकलना अच्छा नहीं माना जाता। खेलों में हिस्सा लेना तो उनके लिए और मुश्किल है। इन्हीं हालात की वजह से मुझसे पहले जिन लड़कियों ने मार्शल आर्ट्स सीखने की कोशिश की, वे आगे नहीं बढ़ पाईं। सपोर्ट न मिलने से उन्हें खेल छोड़ना पड़ा।
स्पॉन्सरशिप वादा करके मुकर जाते हैं लोग, खुद उठाना पड़ता है खर्च
प्रतियोगिताओं के लिए 10-10 दिन बाहर रहना पड़ता है। आने-जाने से लेकर रहने और ट्रेनिंग तक पर बहुत खर्च होता है। मेडल जीतती हूं, तो लोग सम्मानित करते हैं। लेकिन, जब बात स्पॉन्सरशिप की आती है, तो हामी भरकर बाद में पीछे हट जाते हैं।
एक बार नेशनल लेवल कॉम्पिटिशन में हिस्सा लेने महाराष्ट्र जाना था। घर पर स्थितियां ऐसी थीं कि अब्बू से पैसे नहीं मांग सकी। पहले स्कूल ने मदद का भरोसा दिया, फिर मना कर दिया। आखिर में कोच ने कुछ मदद दिलाई और कुछ मैंने खुद जुटाए। इसी तरह, एक इंटरनेशनल प्रतियोगिता के लिए बाहर जाना था, तब भी कहीं से स्पॉन्सरशिप नहीं मिली। सारा खर्च अब्बू ने उठाया।
नेशनल-इंटरनेशनल लेवल पर जीत चुकी हूं कई मेडल
पहले मैंने ताइक्वांडो लिया, जिसमें 2 बार नेशनल और 1 बार इंटरनेशनल लेवल तक खेला। मेडल भी जीते। डिस्ट्रिक्ट लेवल पर बहुत सी चैंपियनशिप जीती। महाराष्ट्र में नेशनल गेम्स और चेन्नई में फेडरेशन कप में हिस्सा लिया। उस समय मैं जूनियर थी, लेकिन सीनियर कैटिगरी में खेलकर गोल्ड जीता। ताइक्वांडो की इंटरनैशनल चैंपियनशिप में हिस्सा लेने के लिए पहली बार थाईलैंड गई।
ताइक्वांडो छोड़ ‘पेनकैक सिलाट’ खेलना शुरू किया
2018 में मैंने पेनकैक सिलाट खेलना शुरू किया। जिसमें अब तक 4 नेशनल चैंपियनशिप, 3 फेडरेशन कप के साथ ही एशिया चैंपियनशिप और ढेर सारी स्टेट लेवल, डिस्ट्रिक्ट लेवल प्रतियोगिताओं में अपना दम दिखा चुकी हूं।
पेनकैक सिलाट इंडोनेशियन मार्शल आर्ट है। ताइक्वांडो पर चेहरे पर मारते हैं, जबकि पेनकैक सिलाट में चेहरे पर मारना बैन है। यही दोनों में बड़ा अंतर है। ताइक्वांडो के ट्रायल के लिए दिल्ली जाना पड़ता है, जबकि पेनकैक सिलाट का ट्रायल श्रीनगर में ही होता है। इसलिए मैंने इसे चुना। हाल ही में मैंने इसकी एशियन चैंपिनयशिप में ब्रॉन्ज मेडल जीता है।
कॉमनवेल्थ के लिए चुनी गई, कोविड से रुक गए खेल
मलेशिया में होने वाले कॉमनवेल्थ गेम्स के लिए भी मेरा सेलेक्शन हो गया था, लेकिन कोविड के वजह से वह प्रतियोगिता नहीं हो सकी। अब दोबारा उसकी तैयारियां चल रही हैं। अभी ट्रायल हो रहे हैं। जिसके बाद मैं नेशनल चैंपियनशिप में हिस्सा लूंगी, वहां गोल्ड मेडल जीता तो फेडरेशन कप में खेलने का मौका मिलेगा। फिर एशियन चैंपियनशिप और आखिर में कॉमनवेल्थ गेम्स होंगे।
हिजाब को मुद्दा बनाने वालों को लड़कियों से दिक्कत
पर्दा करना या न करना निजी फैसला हो सकता है। मैं भी पर्दे में ही खेलती हूं। अपने सिर से कभी हिजाब नहीं खोला, क्योंकि मैं मानती हूं कि पर्दा करना फर्ज है। लेकिन, इसका मतलब यह भी नहीं कि खेलना छोड़ दूं। अपना गेम मैं किस तरह से खेल रही हूं, वह मुझे पता है।
दरअसल, मसला पर्दा नहीं है। मसला यह है कि लड़की घर से बाहर निकल कर खेलेगी क्यों? फिर चाहे वह किसी भी कम्यूनिटी से हों। ऐसी बातें बोलने वाले दूसरों के बच्चों को आगे बढ़ते नहीं देख सकते। इसलिए वे लड़कियों के घरवालों के कान भरते हैं। उन्हें यह नहीं पता कि लड़कियां अपना लक्ष्य पाने के लिए कितनी मेहनत कर रही हैं।
अब कमजोर नहीं समझते बुरी नजर वाले
मार्शल आर्ट्स की ट्रेनिंग सिर्फ स्पोर्ट्स के लिए नहीं, सेल्फ डिफेंस के लिए भी जरूरी है। कोई लड़की घर से बाहर निकलती है, तो उन्हें बुरी नजरों से देखा जाता है। यह खुद मैंने भी महसूस किया है। पहले जब बाहर जाती तो परेशान करने वाले सोचते कि अकेली लड़की है, कमजोर है, क्या कर लेगी। लेकिन, अब उन्हें पता है कि मैं एथलीट हूं और मुझसे भिड़ना उनपर ही भारी पड़ेगा।
अब धीरे-धीरे हालात बदल रहे हैं। मुझे देखकर दूसरी लड़कियां भी सीखने आ रही हैं। उनके पैरेंट्स को भी लगता है कि अकैडमी में उनकी बेटियों का ख्याल रखने के लिए उनसे बड़ी कोई लड़की है।
मार्शल आर्ट में बनाया करियर, लेकिन डांस है मेरा पहला प्यार
मेरे अब्बू फार्मासिस्ट हैं और अम्मी हाउस वाइफ। भैया एमएससी आईटी कर चुके हैं, जबकि दीदी एमबीबीएस की पढ़ाई कर रही हैं। मैं खुद बीएससी कर रही हूं।
मैं भले ही मार्शल आर्ट्स में आगे बढ़ रही हूं, लेकिन मेरी पहली पसंद डांस है। कई डांसिंग कॉम्पिटिशन में मैं ऑडिशन दे चुकी हूं, लेकिन कश्मीर में डांसिंग के लिए ज्यादा सुविधाएं नहीं हैं। इसलिए मैंने उसमें करियर नहीं बनाया।
एक डांस इवेंट में फैसल सर मेरे स्कूल में आए। तब मैं चौथी क्लास में थी। वहां उन्होंने मार्शल आर्ट के बारे में बताया और कहा कि जो सीखना चाहते हैं, अपना नाम लिखवा दें। मैंने भी अपना नाम दे दिया, लेकिन एक-दो हफ्ते बाद मैंने सीखना बंद कर दिया। एक साल बाद मैंने दोबारा एकेडमी ज्वाइन की और मार्शल आर्ट्स में बढ़ती गई।
लोगों की परवाह न करें, अपने लक्ष्य पर करें फोकस
लड़की कुछ भी करेगी, सोसायटी में उसके बारे में बातें बनेंगी ही। अगर वह ज्यादा बोलती नहीं, तो कहेंगे कि बहुत घमंडी है। बात करेगी तो कहेंगे कि अरे भाई, यह लड़की तो बहुत बोलती है।
मैं बस इतना कहूंगी कि ऐसे लोगों की बातों पर ध्यान मत दो। अगर मैं दूसरों की बातें मान लेती कि अकैडमी नहीं जाना चाहिए, तो आज जहां हूं, वहां होती क्या, नहीं न? लक्ष्य तय कर लिया है तो आगे बढ़ो और उसे पूरा करो। और, अगर लोगों की बातों की इतनी ही परवाह है, तो गोल सेट ही क्यों किया।